DA Den Europæiske Unions Tidende CE 84/760

(2004/C 84 E/0857)

SKRIFTLIG FORESPØRGSEL E-0092/04

af Herbert Bösch (PSE) til Kommissionen

(21. januar 2004)

Om: Udviklingen i elpriserne, investeringer i energisektoren

Den tyske avis »Handelsblatt« skriver i sin udgave af 7. januar 2004 på side 1 og 9, at energikoncernen RWE nyder godt af de betydelige stigninger i elpriserne. I den østrigske avis »Standard« af 2. januar 2004 kræver bestyrelsesformanden for EVN, at nettarifferne forhøjes, således at EVN bedre kan opnå et minimumafkast på syv procent af den investerede kapital.

Kan Kommissionen oplyse, hvordan elpriserne har udviklet sig inden for de seneste fem til ti år for private husholdninger, små og mellemstore virksomheder og storkunder i EU-staterne, som delvist eller i fuldt omfang har privatiseret energisektoren?

Hvordan har de udviklet sig til statslige energikoncerner?

Hvilken udvikling er der siden (den delvise) privatisering sket med hensyn til investeringer i de europæiske energikoncerners elnet?

I hvilket omfang har private energikoncerner inden for de seneste ti år investeret i alternativ energiproduktion?

Svar afgivet på Kommissionens vegne af Loyola de Palacio

(1. marts 2004)

Nominelt har priserne været forholdsvis stabile siden 1997, hvilket betyder, at de reelt er faldet væsentligt for alle grupper. Små og mellemstore virksomheder har nydt godt af prisfald, navnlig der, hvor der er indført konkurrence. De medlemsstater, hvor markedet ikke er liberaliseret, har også haft stabile priser, men på et højere niveau. Mange af prisforskellene mellem medlemsstaterne kan forklares ved mangel på tilstrækkelig sammenkoblingskapacitet, der medfører et opsplittet europæisk marked. Kommissionen har undersøgt dette problems ved flere lejligheder, navnlig i grønbogen »På vej mod en europæisk strategi for energiforsyningssikkerhed« (1) og senest i meddelelsen om energiinfrastruktur og forsyningssikkerhed. (2)

I 2003 har der været en tendens til stigende priser, der forventes at fortsætte i 2004, eftersom der vil være behov for nye investeringer i produktionskapacitet i de kommende par år. Der vil særskilt blive sendt baggrundsinformation om de aktuelle pristendenser direkte til det ærede medlem og til Parlamentets generalsekretariat.

Det er vanskeligt at drage nogen faste konklusioner om virkningerne af forskellige ejerstrukturer. Blandt de lande, hvor staten ejer en væsentlig andel i elektricitsproduktionen, ligger priserne forholdsvis højt i Irland, Italien og Portugal, mens priserne i Frankrig ligger omkring EU-gennemsnittet, og priserne for private husstande i Grækenland ligger meget lavt. Blandt de medlemsstater, hvor elektricitetsforsyningen er »privatiseret«, ligger priserne i Belgien og Tyskland over EU-gennemsnittet, mens priserne i de skandinaviske medlemsstater ligger under gennemsnittet.

Kommissionen råder ikke over detaljerede oplysninger om energikoncernernes investeringer.

Ifølge »Bundesverband Windenergie« har private selskaber i Tyskland samlet investeret over 1 mia. EUR siden 1990. Vindmølleanlæggene i Tyskland udgør i dag ca. halvdelen af alle vindmølleanlæg i EU.

(1) KOM(2000) 769 endelig udg.

(2) KOM(2003) 743 endelig udg.